## Odluka Ustavnog suda Republike Hrvatske broj:U-IIIA-2278/2004 od 20. travnja 2006.

### NN 58/2006 (26.5.2006.), Odluka Ustavnog suda Republike Hrvatske broj:U-IIIA-2278/2004 od 20. travnja 2006.

# USTAVNI SUD REPUBLIKE HRVATSKE

**1414**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Matija, Ivan Mrkonjić i Vice Vukojević, članovi
Vijeća, odlučujući o ustavnoj tužbi koju je podnijela I. R. iz S. A. D., koju
zastupa Đ. R., odvjetnik u B. na M., na sjednici održanoj 20. travnja 2006.
godine, jednoglasno je donio

## ODLUKU

I. Ustavna tužba se usvaja.
II. Županijski sud u Zadru dužan je donijeti odluku u predmetu koji se vodi pred
tim sudom pod poslovnim brojem: Gž-671/06 u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99.,29/02. i 49/02. – pročišćeni tekst)
podnositeljici ustavne tužbe I. R. iz S. A. D., 1655 L. C., H. P. il 60035,
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni
tekst), u iznosu od 7.000,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca, od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), podnositeljica je 18. lipnja 2004. godine podnijela
ustavnu tužbu smatrajući da joj je nerazumno dugim trajanjem parničnog postupka,
koji se vodi pred Općinskim sudom u Biogradu na Moru pod brojem: P-135/96,
povrijeđeno ustavno pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Biogradu na Moru od 10. svibnja 2005. godine te uvida u presliku spisa Općinskog
suda u Biogradu na Moru broj: P-135/96, utvrdio činjenice koje su pravno
relevantne za odlučivanje o povredi ustavnog prava podnositeljice, zajamčenog
člankom 29. stavkom 1. Ustava.
Podnositeljica je 26. kolovoza 1996. godine podnijela tužbu Općinskom sudu u
Biogradu na Moru protiv Grada Biograda na Moru, radi utvrđenja, brisanja i
uknjižbe.
Do 5. studenoga 1997. godine nije poduzeta niti jedna radnja u postupku.
Nakon 5. studenoga 1997. godine, podnositeljica je podneskom od 29. siječnja
1998. godine požurila postupanje suda.
Ročište je održano 25. veljače 1998. godine.
Podneskom od 23. lipnja 1999. godine podnositeljica je požurila postupanje suda.
Rješenjem od 20. srpnja 1999. godine sud je odredio provođenje očevida na licu
mjesta uz prisustvo vještaka mjernika te naložio podnositeljici uplatu predujma
za troškove očevida i vještačenja.
Podneskom od 6. rujna 1999. godine podnositeljica je obavijestila sud o uplati
predujma, ali je predložila odgodu očevida.
Očevid na licu mjesta održan je 17. rujna 1999. godine.
Na ročište zakazano za 13. listopada 1999. godine nije pristupila podnositeljica
niti njen punomoćnik te je sud donio rješenje o mirovanju postupka.
Podneskom od 17. siječnja 2000. godine podnositeljica je predložila nastavak
postupka.
Ročište je održano 16. veljače 2000. godine.
Podnescima od 26. siječnja 2001. i 29. siječnja 2004. godine podnositeljica je
požurivala postupanje suda.
Ročište je održano 25. listopada 2004. godine.
Na ročištu održanom 14. travnja 2005. godine glavna rasprava je zaključena te je
sud donio presudu broj: P-135/96 kojom je usvojio tužbeni zahtjev
podnositeljice.
Spis se povodom žalbe tuženika nalazi na Županijskom sudu u Zadru od 29. ožujka
2006. godine pod brojem: Gž-671/06.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Podnositeljica je 26. kolovoza 1996. godine podnijela tužbu Općinskom sudu u
Biogradu na Moru protiv Grada Biograda na Moru, radi utvrđenja, brisanja i
uknjižbe. Ustavna tužba podnesena je 18. lipnja 2004. godine, a do tog dana
sudski postupak nije pravomoćno okončan pa Ustavni sud utvrđuje da je do dana
podnošenja ustavne tužbe postupak u ovom predmetu trajao ukupno sedam (7)
godina, devet (9) mjeseci i dvadeset dva (22) dana.
Ustavni sud je ocijenio da se pravno relevantnim razdobljem, s aspekta povrede
prava na razumnu duljinu trajanja sudskog postupka, u konkretnom slučaju, smatra
razdoblje od 5. studenoga 1997., to jest od dana stupanja na snagu Zakona o
potvrđivanju Konvencije za zaštitu ljudskih prava i temeljnih sloboda i
Protokola broj: 1, 4, 6, 7, 11, 12 i 13 uz Konvenciju za zaštitu ljudskih prava
i temeljnih sloboda (»Narodne novine – Međunarodni ugovori«, broj 18/97., 6/99.
– pročišćeni tekst, 8/99. – ispravak i 14/02.) do 18. lipnja 2004. godine, to
jest do dana podnošenja ustavne tužbe podnositeljice, što ukupno iznosi šest (6)
godina, sedam (7) mjeseci i trinaest (13) dana.

4.2. POSTUPANJE NADLEŽNOG SUDA

Postupak se u razmatranom pravno relevantnom razdoblju do podnošenja ustavne
tužbe, vodio pred Općinskim sudom u Biogradu na Moru koji je održao tri ročišta
te proveo očevid na licu mjesta. Sud je bio neaktivan od 25. veljače 1998. do
17. rujna 1999. godine (jedna godina, šest mjeseci i dvadeset dva dana) te od
16. veljače 2000. do 18. lipnja 2004. godine, to jest do podnošenja ustavne
tužbe (četiri godine, četiri mjeseca i dva dana).
Presudom broj: P-135/96 od 14. travnja 2005. godine sud je usvojio tužbeni
zahtjev podnositeljice. Spis se povodom žalbe tuženika nalazi na Županijskom
sudu u Zadru od 29. ožujka 2006. godine pod brojem: Gž-671/06.

4.3. PONAŠANJE PODNOSITELJICE USTAVNE TUŽBE(TUŽITELJICE U SUDSKOM POSTUPKU)

Prema utvrđenju Ustavnog suda, podnositeljica je pridonijela duljini sudskog
postupka jer 13. listopada 1999. godine nije pristupila na ročište te je
nastupilo mirovanje postupka.

4.4. SLOŽENOST SUDSKOG PREDMETA

Ustavni sud utvrđuje da se ne radi o osobito složenom predmetu.

OCJENA USTAVNOG SUDA

5. Ustavni sud utvrđuje da je do podnošenja ustavne tužbe postupak u predmetu
podnositeljice protiv Grada Biograda na Moru, radi utvrđenja, brisanja i
uknjižbe trajao preko sedam godina. Imajući u vidu ukupno trajanje postupka te
okolnost da je sud bio neaktivan u ukupnom razdoblju duljem od pet godina,
Ustavni sud nalazi da je povrijeđeno pravo podnositeljice na suđenje u razumnom
roku, zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta što
je učinjeno i u slučaju podnositeljice, uz istodobno uvažavanje ukupnih
gospodarskih i socijalnih prilika u Republici Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Županijskog suda u Zadru dužan je dostaviti Ustavnom sudu pisanu
obavijest o datumima donošenja i otpreme odluke najkasnije osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-2278/2004
Zagreb, 20. travnja 2006.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 58/2006-1414
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)